P r e d k l a d a c i a   s p r á v a

	Informácia o vyhodnotení plnenia opatrení na zamedzenie nárastu dlhov za
 I. polrok 2002 sa predkladá v súlade s bodom D.8. uznesenia vlády SR č. 502 zo 6. júna 2001 prijatého k stavu záväzkov zdravotníckych zariadení s dôrazom  na záväzky voči dodávateľom energií, Sociálnej poisťovni, Národného úradu práce a dodávateľom liekov a zdravotníckych pomôcok a dlhov zdravotných poisťovní za lieky a špeciálny zdravotnícky materiál a návrhu na ich riešenie. 
	Materiál podáva informáciu o vývoji dlhov za obdobie  od začiatku roku až k 31. máju 2002, porovnáva ich vývoj k stavu k 31. 12. 2001. Súčasne podáva informáciu o účinnosti a vplyve opatrení prijatých MZ SR  v roku 2001 na zamedzenie ich ďalšieho rastu. 
	Vyhodnotenie plnenia opatrení na zamedzenie nárastu dlhov sa predkladá podľa stavu k 31. 5. 2002 z toho dôvodu, že údaje k 30. 6. 2002  predkladajú štátne zdravotnícke zariadenia a zdravotné poisťovne najskôr do 30 dní  nasledujúceho mesiaca. To znamená, že údaje o stave záväzkov a pohľadávok k 30. 6. 2002 bude mať MZ SR k dispozícii najskôr 31. júla 2002. Z dôvodu veľmi nízkej úrovne počítačového vybavenia zdravotníckych zariadení nie je možné obdobie skoršieho predkladania údajov z účtovníctva zabezpečiť, aby tieto údaje mohli byť zahrnuté do správy predkladanej pravidelne štvrťročne na rokovanie vlády SR. Zdravotné poisťovne majú túto povinnosť v zmysle zák. č. 273/1994 Z. z. o zdravotnom poistení..... v znení neskorších  predpisov  dokonca do  70 dní po skončení štvrťroka.
	Celkové záväzky zdravotných poisťovní k 31. 5. 2002 dosiahli výšku  17, 986 mld. Sk. Od konca minulého roka tu bol zaznamenaný len mierny nárast o 0,198 mld. Sk a to z dôvodu prísunu mimorozpočtových zdrojov z výnosov z privatizácie, ktoré poskytlo  MZ SR zdravotným poisťovniam v I. štvrťroku 2002 na úhradu záväzkov (dlhov) za lieky a ŠZM (pokles záväzkov o 0,085 mld. Sk). Súčasne boli poskytnuté zdroje  na oddlženie aj ZZ a v súvislosti s vykonanými zápočtami zo zdravotnými poisťovňami sa znížili aj záväzky zdravotných  poisťovní za výkony zdravotnej starostlivosti (pokles o 0,744 mld. Sk). 
	Zdravotné poisťovne vykazujú k 31. 5. 2002 záväzky po lehote splatnosti (dlhy) vo výške  6,843 mld. Sk, z toho dlhy voči lekárňam za lieky (Rp) a ŠZM sú vo výške  5,038 mld. Sk (vrátane penále).
Pohľadávky ZP k 31.5. 2002 dosiahli výšku 28,307 mld. Sk, z toho pohľadávky na poistnom sú vo výške 11, 506 mld. Sk a na sankciách a regresoch 8,900 mld. Sk. Na celkovom raste pohľadávok oproti koncu roku 2001 sa v najväčšej miere podielali aj poskytnuté a nevyúčtované preddavky a to v čiastke 0,907 mld. Sk. Je však potrebné pripomenúť, že cca 1/3 vykazovaných pohľadávok nie je bonitná, to znamená, že je nedobytná. 
Štátne zdravotnícke zariadenia v pôsobnosti MZ SR vykázali k 31. 5. 2002 stav záväzkov v celkovej výške 17,370 mld. Sk (istina + penále). Z tejto čiastky predstavuje istina čiastku 14,866 mld. Sk. 
Záväzky po lehote splatnosti (dlhy) predstavujú čiastku 12,779 mld. Sk. Penále po lehote splatnosti  predstavuje čiastku 2,437 mld. Sk. 

U stavu záväzkov v štátnych zdravotníckych zariadeniach sa takisto prejavil v I. polroku 2002 vplyv oddlžovania, kde prísunom  zdrojov z výnosov z privatizácie bol k 31. 3. 2002  zaznamenaný mierny pokles dlhov, ale v ďalších mesiacoch narastajú dlhy najmä z titulu  penále. 
Podľa stavu k 31. 5. 2002 záväzky po lehote splatnosti (dlhy) sú najvyššie u komodít lieky a ŠZM (3,553 mld. Sk istina,  180,8 mil. Sk penále) a dlhy voči Sociálnej poisťovni (3,043 mld. Sk istina, 1,746  mld. Sk penále) a dlhy voči SPP (1,024 mld. Sk istina,  4,5 mil. Sk  penále). 
Nepriaznivo sa vyvíjajú aj neuhradené záväzky voči ostatným dodávateľom služieb a pod., ktoré dosiahli výšku  2,091 mld. Sk (istina) a 40,6 mil. Sk (penále).
V tejto súvislosti je potrebné konštatovať, že napriek tomu, že štátne zdravotnícke zariadenia vykazujú k 31. máju 2002 celkový stav  pohľadávok  7,451 mld. Sk, z čoho podľa ich účtovnej evidencie  predstavujú pohľadávky voči zdravotným poisťovniam 6,359 mld. Sk, i keby všetci dlžníci uhradili tieto pohľadávky voči ZZ, nestačilo by to pokryť dlhy zdravotníckych zariadení. 
V súvislosti s prebiehajúcim procesom transformácie zdravotníckych  zariadení, privatizácie  a prechodom kompetencií  z pôsobnosti MZ SR  na obce a VÚC bude prebiehať aj ďalší  proces oddlžovania štátnych  zdravotníckych zariadení a zdravotných poisťovní. Jeho príprave sa venuje zo strany MZ SR zvýšená pozornosť, aby zdroje vo výške  3,685 mld. Sk, ktoré budú rezortu uvoľnené do 31. augusta 2002 boli maximálne efektívne využité  s výrazným vplyvom na zníženie dlhov v zdravotníctve.